Broj: 711-I-1358-M-4/22-02-23

Zagreb, 4. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Ante Cvitkovića, ravnatelja Nastavnog zavoda za javno zdravstvo Brodsko-posavske županije,** za davanjem mišljenja Povjerenstva, na 154. sjednici, održanoj 12. siječnja 2022., i na 157. sjednici, održanoj 4. veljače 2022., daje sljedeće:

**MIŠLJENJE**

1. **Sukladno članku 17. stavku 1. ZSSI/21-a, obveznik Ante Cvitković ne može istovremeno uz obnašanje dužnosti ravnatelja Nastavnog zavoda za javno zdravstvo Brodsko-posavske županije biti i član Gradskog vijeća Grada Slavonskog Broda.**
2. **Sukladno članku 8. stavku 1. ZSSI/21-a, obveznik Ante Cvitković je dužan razriješiti okolnost istodobnog obnašanja dužnosti iz točke I. izreke ovoga mišljenja.**
3. **Obveznik Ante Cvitković, ravnatelj Nastavnog zavoda za javno zdravstvo Brodsko-posavske županije, može istovremeno uz obnašanje navedene javne dužnosti biti član Savjeta za zdravlje Brodsko-posavske županije te Povjerenstva za suzbijanje zlouporabe sredstava ovisnosti na području Brodsko-posavske županije te za rad u tim tijelima primati naknadu.**
4. **Sukladno članku 17. stavku 3. ZSSI/21-a, obveznik može održavati nastavu na Fakultetu za dentalnu medicinu i zdravstvo Sveučilišta Josipa Jurja Strossmayera u Osijeku kao izvanredni profesor te nastavu na Medicinskom fakultetu Osijek kao docent te za iste edukacijske djelatnosti primati naknade.**
5. **Sukladno članku 17. stavku 4. ZSSI/21-a, obveznik Ante Cvitković je dužan prilikom podnošenja imovinske kartice prijaviti Povjerenstvu prihode stečene na temelju obavljenih poslova iz točaka III. i IV. izreke ovoga mišljenja.**

Obrazloženje

Zahtjev za davanjem mišljenja Povjerenstva podnio je Ante Cvitković, ravnatelj Nastavnog zavoda za javno zdravstvo Brodsko-posavske županije. U knjigama ulazne pošte Povjerenstva zahtjev je zaprimljen 5. siječnja 2022. pod poslovnim brojem 711-U-116-M-4/22-01-2, povodom kojeg se vodi predmet broj M-4/22.

Člankom 3. stavkom 1. točkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici ZSSI/21-a slijedom čega je Ante Cvitković, ravnatelj Nastavnog zavoda za javno zdravstvo Brodsko-posavske županije kojem je jedini osnivač Brodsko-posavska županija, obveznik navedenoga Zakona.

Nadalje, člankom 8. stavkom 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredaba toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da obnaša dužnost ravnatelja Nastavnog zavoda za javno zdravstvo Brodsko-posavske županije te da je istovremeno i član Gradskog vijeća Slavonskog Broda, za što prima novčanu naknadu po održanoj sjednici Gradskog vijeća. U odnosu na navedeno postavlja pitanje postoji li sukob interesa i može li i dalje primati navedenu naknadu. Obveznik nadalje navodi da je član Savjeta za zdravlje, koje je osnovano od strane Brodsko-posavske županije, te da je predsjednik Povjerenstva za suzbijanje zlouporabe droge na području Brodsko-posavske županije ,za što također prima naknadu po održanoj sjednici. U odnosu na navedeno također postavlja pitanje postoji li sukob interesa i može li i dalje primati navedenu naknadu. Obveznik navodi i da održava nastavu na Fakultetu za dentalnu medicinu i zdravstvo Sveučilišta Josipa Jurja Strossmayera u Osijeku, gdje je i naslovni izvanredni profesor te da održava i nastavu na Medicinskom fakultet Osijeku, gdje je izabran kao naslovni docent. Na navedenim mjestima radi temeljem ugovora o djelu i za taj rad prima naknadu, pri čemu je riječ o povremenim poslovima (dva turnusa po 15 dana u akademskoj godini na Fakultetu za dentalnu medicinu i zdravstvo i jedan dan na Medicinskom fakultetu Osijek). I u odnosu na navedene poslove obveznik postavlja pitanje postoji li sukob interesa i može li i dalje primati navedenu naknadu, a ako je za održavanje nastave na Medicinskom fakultetu Osijek potrebno prethodno odobrenje Povjerenstva, moli za žurno izdavanje istoga sukladno članku 17. ZSSI/21-a.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Vezano za odredbe članka 17. stavka 1. ZSSI/21-a Povjerenstvo obrazlaže da je člankom 3. stavcima 1. i 2. ZSSI/21-a propisano tko su obveznici u smislu toga Zakona.

Međutim, Povjerenstvo ukazuje da pojam obveznika u smislu ZSSI/21-a i pojam javne dužnosti nisu istoznačnice, već je krug javnih dužnosti širi od kruga dužnosnika definiranog ZSSI/21-om. Druga javna dužnost iz članaka 17. stavka 1. ZSSI/21-a podrazumijeva svaku javnu dužnost, bez obzira jesu li obnašatelji te javne dužnosti ujedno i obveznici u smislu članka 3. stavaka 1. i 2. ZSSI/21-a.

Tako su članovi predstavničkih tijela jedinica lokalne samouprave, koje sukladno članku 75. Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.) biraju građani na neposrednim izborima, nedvojbeno obnašatelji javnih dužnosti, odgovorni prema građanima koji su ih izabrali, iako ih ZSSI/21 ne određuje kao obveznike. Povjerenstvo stoga tumači da obnašanje dužnosti člana Gradskog vijeća Grada Slavonskog Broda nedvojbeno predstavlja obnašanje druge javne dužnosti u smislu odredbe članka 17. stavka 1. ZSSI/21-a.

Zakonom o lokalnim izborima u članku 78. stavku 1. podstavku 36. propisano je da član predstavničkog tijela jedinice lokalne i područne (regionalne) samouprave ne može istovremeno biti ravnatelj ustanove ili druge neprofitne pravne osobe kojoj je jedinica osnivač.

Zakonom o ustanovama („Narodne novine“, broj 76/93., 29/97., 47/99., 35/08. i 127/19.), kao posebnim zakonom kojim je uređen način imenovanja, prava i obveze ravnatelja ustanova, nije izričito propisano da ravnatelji zavoda za javno zdravstvo jedinica područne (regionalne) samouprave mogu istovremeno uz obnašanja navedene dužnosti obnašati i drugu javnu dužnost, konkretno dužnost člana predstavničkog tijela lokalne samouprave,

Povjerenstvo nadalje obrazlaže da Zakonom o zdravstvenoj zaštiti („Narodne novine“ broj 100/18., 125/19. i 147/20.), kao posebnim zakonom kojim je, pored ostalog, uređen sadržaj i organizacijski oblici obavljanja zdravstvene djelatnosti, nije izričito propisano da ravnatelj zavoda za javno zdravstvo jedinice područne (regionalne) samouprave može istovremeno uz obnašanje navedene dužnosti obnašati i drugu javnu dužnost, konkretno dužnost člana predstavničkog tijela jedinice lokalne samouprave.

Slijedom odredbi Zakona o lokalnim izborima, Zakona o ustanovama i Zakona o zdravstvenoj zaštiti, u konkretnom slučaju nije ispunjena iznimka propisana člankom 17. stavkom 1. ZSSI/21-a koja dopušta obnašanje druge javne dužnosti ako je „zakonom drugačije propisano“ te je stoga istovremeno obnašanje dužnosti ravnatelja Nastavnog zavoda za javno zdravstvo Brodsko-posavske županije i člana Gradskog vijeća Grada Slavonskog Broda protivno odredbi članka 17. stavka 1. ZSSI/21-a.

Nadalje, člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI/21-a propisano je da su obveznici obvezni prijaviti Povjerenstvu primitke iz stavaka 2. i 3. toga članka.

Zakonom o zdravstvenoj zaštiti („Narodne novine“ broj 100/18., 125/19. i 147/20.) u članku 12. stavku 1. propisano je da radi ostvarivanja prava, obveza, zadaća i ciljeva na području zdravstvene zaštite na svom području jedinica područne (regionalne) samouprave odnosno Grad Zagreb osniva Savjet za zdravlje te je u stavku 3. istoga članka propisano da Savjet za zdravlje daje mišljenje na prijedlog plana zdravstvene zaštite za područje jedinice područne (regionalne) samouprave odnosno Grada Zagreba te predlaže mjere za ostvarivanje dostupnosti i kvalitete zdravstvene zaštite u jedinici područne (regionalne) samouprave odnosno Gradu Zagrebu.

Prema članku 259. istoga Zakona Savjet za zdravlje jedinice područne (regionalne) samouprave odnosno Grada Zagreba osnovan na temelju Zakona o zdravstvenoj zaštiti („Narodne novine“ broj 150/08., 71/10., 139/10., 22/11., 84/11., 12/12., 35/12. – Odluka Ustavnog suda Republike Hrvatske, 70/12., 82/13., 22/14. – Odluka Ustavnog suda Republike Hrvatske i 131/17.) nastavlja s radom sukladno odredbama statuta jedinice područne (regionalne) samouprave.

Uvidom u Odluku o osnivanju Savjeta za zdravlje u Brodsko-posavskoj županiji („Službeni vjesnik Brodsko-posavske županije“ broj 14/09.) utvrđeno je da je Županijska skupština Brodsko-posavske županije osnovala navedeni Savjet temeljem članka 213. Zakona o zdravstvenoj zaštiti („Narodne novine“ broj 150/08.) kojim je bilo propisano da su jedinice područne (regionalne) samouprave obvezne osnovati Savjet za zdravlje u roku od šest mjeseci od dana stupanja na snagu toga Zakona. Istom Odlukom utvrđeno je da Savjet u ostvarivanju svojih zadaća daje mišljenje na prijedlog plana zdravstvene zaštite za područje županije, predlaže mjere za ostvarivanje dostupnosti i kvalitete zdravstvene zaštite u županiji te obavlja i druge poslove u skladu sa zakonom.

Nadalje, uvidom u Rješenje o osnivanju i imenovanju Povjerenstva za suzbijanje zlouporabe sredstava ovisnosti na području Brodsko-posavske županije („Službeni vjesnik Brodsko-posavske županije“ broj 15/11.) utvrđeno je da je Župan Brodsko-posavske županije navedeno Povjerenstvo osnovao kao savjetodavno tijelo za razmatranje pitanja te poticanje, povezivanje i usklađivanje svih djelatnosti koje mogu doprinijeti prevenciji i suzbijanju ovisnosti djece i mladih na području Brodsko-posavske županije.

Povjerenstvo ističe kako obveznik može obnašati funkciju člana Savjeta za zdravlje Brodsko-posavske županije i Povjerenstva za suzbijanje zlouporabe sredstava ovisnosti na području Brodsko-posavske županije, imajući u vidu da su navedena tijela osnovana kao savjetodavna tijela te da se obnašanje navedenih funkcija ne smatra obavljanjem poslova u smislu redovitog i stalnog zanimanja.

Sukladno tome, Povjerenstvo napominje obvezniku kako za obnašanje navedenih funkcija ima pravo na novčanu naknadu koju je dužan prijaviti prilikom podnošenja imovinske kartice, sukladno obvezama koje propisuje ZSSI/21.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti, a stavkom 3. istoga članka ZSSI/21-a propisano je da prethodno odobrenje Povjerenstva nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

U odnosu na upit obveznika može li održavati nastavu na Fakultetu za dentalnu medicinu i zdravstvo Sveučilišta Josipa Jurja Strossmayera u Osijeku kao izvanredni profesor te nastavu na Medicinskom fakultetu Osijek kao docent te za iste edukacijske djelatnosti primati naknade, Povjerenstvo ističe kako održavanje nastave na sveučilištu, u svojstvu predavača, odnosno znanstveno nastavnom angažmanu, predstavlja obavljanje edukacijske djelatnost u smislu članka 17. stavka 3. ZSSI/21-a te stoga obveznik može istovremeno uz obnašanje dužnosti ravnatelja Nastavnog zavoda za javno zdravstvo Brodsko-posavske županije obavljati spomenutu edukacijsku djelatnost. Obveznik za obavljanje navedenih poslova ne treba prethodno odobrenje Povjerenstva sukladno članku 17. stavku 3. ZSSI/21-a, a za njihovo obavljanje može primati naknade koje je temeljem članka 17. stavka 4. ZSSI/21-a dužan prijaviti u imovinskoj kartici.

Slijedom navedenog, Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Ante Cvitković, elektroničkim putem
2. Objava na internetskoj stranici Povjerenstva
3. Pismohrana